
A KLINIKAI KÜLSŐ GYAKORLATOK MINIMUMKÖVETELMÉNYEI
Az alábbiakban megfogalmazott szempontok az ELTE PPK Pszichológiai Intézet Klinikai Pszichológia és Addiktológia Tanszék és az ELTE PPK Pedagógiai és Pszichológiai Intézet-Szombathely által támasztott minimumkövetelményeket tartalmazzák a külső gyakorlatokkal kapcsolatban. A külső gyakorlatvezető kompetenciájába természetesen beletartozik, hogy belátása szerint többet és mélyebbet mutasson meg a klinikai munka rejtelmeiből, illetve a hely specifikumaiból is a hallgatóknak, valamint, hogy a követelményeket az osztály speciális helyzetének megfelelően végeztesse el. Az alábbi szempontok ajánlások, egyedi esetekben, egyeztetés alapján el lehet térni az itt megfogalmazottaktól.

Valamennyi külső gyakorlathoz tantermi előadás és gyakorlat tartozik, amely tantermi gyakorlatokon a hallgatók felkészülnek a külső gyakorlatra, valamint részletes esetmegbeszéléseken vesznek részt. A felvett tesztek jegyzőkönyveit a hallgató a külső gyakorlatvezető számára bármikor elérhetővé teszi.


BA-s gyakorlat
A Klinikai gyakorlat című kurzushoz 

BA-s Klinikai gyakorlatra a 6. félévben kerül sor. Célja, hogy a hallgató ismerkedjen a klinikai osztályokkal, lásson beteget, önmagát a beteg vonatkozásában megtapasztalja („alkalmas lennék-e klinikusnak, érdekel-e a klinikai munka?”), és elkezdjen egy konkrét feladat kapcsán „pszichológusként” gondolkodni.
A követelmény három alkalom (3x45-50 perc), amelyben a hallgató a beteget explorálja és anamnesztikus interjút készít vele. Lehetőség szerint nyerjen valamennyi betekintést az osztály működésébe és a klinikai munka sajátosságaiba. A klinikai feladatban az órákon (a tárgyhoz 30 órás tantermi gyakorlat tartozik) a betegségtörténetet az élettörténet vonatkozásában (a tanult fejlődés-, személyiség- és szociálpszichológiai ismeretek integrálásával) igyekszünk értelmezni. 
A kurzus követelménye: min. 4-5 old. dolgozat az interjúról, ill. opcionálisan egy oktató által választott szakirodalom recenziója és/vagy referálása.
Egyéb tudnivalók: Amennyiben a gyakorlóhely igényli, a hallgató titoktartási nyilatkozatot ír alá és ad át a külső intézménynek. Csoportterápiákat tartó intézményekben 2x45-50 perc egyéni exploráció a beteggel és legalább 45 perces csoporton történt obszerváció elfogadható gyakorlati követelményként. Ennél kevesebb találkozás a vizsgált pácienssel nem teszi lehetővé a feladat maradéktalan teljesítését a hallgató számára, így nem elfogadható.

MA-s gyakorlatok
(a hallgatók 4 féléven át ugyanarra a gyakorlóhelyre járnak)

Preferált szempont az MA-s gyakorlatok során, hogy a hallgatók a képzésük során több intézmény működésével megismerkedjenek, emiatt az első három félévben mindig más gyakorlóhelyre mennek. Majd a 4. félév összefüggő terepgyakorlatán a korábbiakból választhatnak gyakorlóhelyet az intézmények kapacitásainak függvényében.
A gyakorlatokhoz tartozó tantermi órák két részből állnak: előadás+tantermi gyakorlat. Az előadások fő célja az elméleti tudás átadása, a tantermi gyakorlatok fő célja az adott félévben tárgyalt témák, pszichodiagnosztikai mérőeszközök megismerése, gyakorlása.
Kimeneti követelmény: az adott félévhez tartozó klinikai feladatról dolgozat 8-10 oldalban (plusz tesztanyag). Recenzió és/vagy referálás megadott szakirodalomból az adott félév tantermi gyakorlatain.
Egyéb általános tudnivalók: Amennyiben a gyakorlóhely igényli, a hallgató titoktartási nyilatkozatot ír alá és ad át a külső intézménynek.

A terepgyakorlatok tematikája főbb vonalakban a következő:
I. félévben (I. évfolyam, őszi szemeszter) a Klinikai pszichológia és tanácsadás alapkészségei c. kurzushoz:
Feladat: első interjú pszichiátriai beteggel 3x45-50 percben:
A hallgatók három alkalmat töltenek a gyakorlóhelyen. Klinikai feladat egy pácienssel folytatott első interjú. Cél az első interjú technikájának gyakorlása, a beteg obszervációja a külső, objektív, auto- és adott esetben heteroanamnesztikus adatok és a szubjektív, empatikus megfigyelésből származó adatok integrálásával. Az első interjú tartalmilag anamnesztikus adatokkal is kiegészül. Cél az első interjú és az anamnézis integrálása.
Egyéb tudnivalók: Alapvető elvárás a hallgatóval szemben, hogy 3x45-50 perces első interjút készítsen és referáljon a tantermi gyakorlatokon. Ettől eltérni nagyon indokolt esetben lehetséges (beteg nem elérhető a további időpontra, vagy egyéb indokolt esetben).
A hallgató a félév során képessé válik:
· a beteggel való rapport kialakítására
· különböző első interjús technikák alkalmazására
· a szubjektív és objektív információk szétválasztására
· annak feltárására és megértésére, hogy a beteg milyen szubjektív képet alkot saját problémájáról
· a különböző diagnosztikus információk megbízhatóságának megítélésére
· a különböző diagnosztikus információk integrálására
· a betegről, a beteg állapotáról egy megbízható objektív kép kialakítására

II. félévben (I. évfolyam, tavaszi szemeszter) a Pszichodiagnosztika és klinikai esetmegbeszélés I. c. kurzushoz
Feladat: első interjú + MAWI, MMPI, esetleg egyéb kérdőívek. (Ha van rá lehetőség, Rorschach teszt felvétele.)
A szintén 3 alkalmas gyakorlat során a hallgató az első interjú és az anamnézis mellett MAWI-t, MMPI-t és esetleg egyéb kérdőíveket vesz fel. Cél, hogy a hallgató gyakorolja a tesztfelvételi helyzetet.
A kurzus tantermi gyakorlat részének fő célja a MAWI és MMPI alapszintű alkalmazásának elsajátítása. Külső gyakorlat során cél ezen mérőeszközök klinikai környezetben történt alkalmazása, majd esetreferálás során a kapott eredmények ismertetése. Egyedi esetekben a Rorschach teszt felvétele is megtörténhet, de nem követelmény ebben a félévben.
A hallgató a félév során képessé válik az előző féléves tudásán kívül:
· Interjúk és tesztek ismerete.
· a klinikumban leggyakrabban használt mérőeszközök felvételére, kiértékelésére (MAWI, MMPI, SCID, kérdőívek,becslőskálák)

III. félévben (II. évfolyam, őszi szemeszter) a Pszichodiagnosztika és klinikai esetmegbeszélés II. c. kurzushoz 
Feladat: első interjú + Rorschach + legalább 1 db egyéb teszt (MAWI, MMPI, SCID, stb.)
A félév fő célja, hogy a hallgató elsajátítsa a Rorschach teszt alapszintű alkalmazásának elméleti és gyakorlati aspektusait és képessé váljon a teszt felvételére klinikai környezetben. A 3 alkalmas gyakorlat során az interjú kiegészül a Rorschach teszt felvételével, valamint egyéb, szükségesnek ítélt mérőeszköz alkalmazásával. A hallgató számára fontos egyre inkább tudatosítani, miért használja a teszteket. Dolgozatában az interjú és a teszt anyagának integrálására (egybehangzások és ellentmondások interpretációjára) kell törekedni.
A hallgató a félév során képessé válik az előző félévekben elsajátított tudáson kívül:
· A Rorschach teszt felvételére, kódolására, a teszt alapszintű értékelésére.

IV. félévben (II. évfolyam, tavaszi szemeszter) az Egybefüggő szakmai terepgyakorlat c. kurzushoz
Feladat: első interjú + Rorschach + egyéb tesztek (MMPI, MAWI); komplex esetelemzés, iránydiagnózis, esetleg terápiás terv latolgatása.
A 60 órás (60x45 perc), egybefüggő módon (kb. 2 hét alatt lefolytatott) gyakorlat klinikai feladata: iránydiagnózis felállítása (első interjú, anamnézis és tesztek segítségével) és - esetleg - a terápiás terv latolgatása 3-5 ülésben egy pácienssel. Továbbá, részvétel az osztály életében, minél több módon megtapasztalva a klinikai munka sajátosságait.
További tudnivalók: A IV. féléves terepgyakorlatot a hallgató eltöltheti olyan intézményben is, ahol speciális ellátást igénylő betegségekkel és az adott betegség pszichiátriai/pszichológiai aspektusaival ismerkedhet meg. Ilyen esetekben a tesztek alkalmazása az adott betegségtípushoz illeszkedik és a külső gyakorlatvezető határozza meg.
Fontos tudnivaló, hogy a hallgató a terepgyakorlatán megvizsgált páciens esetleírásából esettanulmány típusú alkalmazott szakdolgozatot írhat. Ennek a hallgatót terhelő etikai követelménye a tájékoztatott beleegyező nyilatkozat aláíratása a pácienssel, valamint a szakdolgozat titkosításának kérelme az ELTE PPK Tanulmányi Hivatalban. Tájékoztatott beleegyező nyilatkozatot a terepgyakorlathoz tartozó belső esetmegbeszélő szeminárium vezetője (belső gyakorlatvezető) tud biztosítani a hallgató számára.
A hallgatók kompetenciái a terepgyakorlatokon:
· Első interjú, anamnesztikus interjú felvétele, az interjúk és az exploráció alapján klinikai kérdés megfogalmazása,
· klinikai alaptesztek felvétele (MAWI, MMPI, SCID, Rorschach, egyéb projektív tesztek, kérdőívek, becslőskálák), alapszintű pszichológiai vélemény írása.
· Birtokában van a rogersi személyközpontú tényezők alapszintű alkalmazásának.

9700 Szombathely, Károlyi Gáspár tér 4. II. em.  •  +36 94 504 429  •  ppi@ppk.elte.hu  •  ppi.ppk.elte.hu


9700 Szombathely, Károlyi Gáspár tér 4. II. em.  •  +36 94 504 429  •  ppi@ppk.elte.hu  •  ppi.ppk.elte.hu

3
image1.wmf

